Ils cars vischins (text)

„Jeu hai tema!“, fa Yvonne, ina giuvna da 18 onns, e mira sin siu bab. Signur Kammer vegn pli datier, pren ina sutga e sesa giu sper sia feglia. „Stai ruasseivla!“, di el accentuond mintga plaid. Dunna Kammer ch’ei vid far caltschiel observa omisdus cun egliada pensiva.

„Tedlei bein“, di signur Kammer, „nus havein da far schuber nuot cun quei enguladetsch! Tut la glieud dil marcau sa che nos vischins han daners sco paglia. Daco duessen gest nus haver rut en tier els? La polizia vegn franc ad interrogar nus, mo nus havein tuts in alibi. La mumma ei stada a far gimnastica. Carli ed jeu eran giun tschaler en luvratori e ti, Yvonne, eras en combra e cusevas vid tia rassa. Sche la polizia vegn, haveis vus da dir insumma nuot. Jeu mez dun plaid e fatg.“

Ei scalina. Signur Kammer seglia si dalla sutga. „Spert Yvonne, Carli, mei en vossas combras, Paula fai aschi bien e va on cuschina. Tut vegn ad ir sco secunvegniu. Vus saveis tuts, tgei che vus haveis da dir en cass che vus vegnis interrogai.“ Il bab arva igl esch. „Buna sera, signur Kammer! Jeu sun igl inspectur Logo dalla polizia criminala. Astgel jeu entrar?“ Beinvulend fa Kammer plaz al polizist. „Secapescha, signur inspectur! Jeu supponel ch’ei setracti digl enguladetsch tiels Schneiders?“ „Giebein! Haveis Vus viu ni udiu enzatgei?“ „Deplorablamein buc, signur inspectur. Nus eran tuts a casa, mo nus havein udiu nuot suspectus.“ – „Tgei manegeis cun nus?“ – „Mes affons Carli ed Yvonne. Jeu sun staus gl’entir temps cul Carli giun luvratori. Nus zambergein in aquari. Mia feglia ha cusiu l’entira sera en sia stanza e mia dunna ei stada a far gimnastica e turnada a casa pér allas endisch. Sco jeu hai legiu ella gasetta eis ei vegniu rut en gia allas nov.“ Logo surri da quei malizius. „Quei tuna sco sche Vus stuesses sedefender. Jeu hai buca inculpau Vus. Jeu hai mo vuliu saver, sche Vus haveies udiu enzatgei!“ A signur Kammer cala il battacor. El para dad esser pli ruasseivels. „Lu ei gie tut en uorden!“ „Sco ei para gie, mo jeu less tuttina discuorer cun mintgin da vus. Ein Vossa dunna e Vos affons a casa?“ Kammer para da vegnir per la letga pli malruasseivels. „Mo… gie, gie els ein cheu. Jeu crei buca che quei vali la peina. Jeu hai gie detg a Vus che jeu seigi staus cun Carli“. – „… giun tschaler, jeu sai. Tuttina less jeu plidar cun els.“ – „Sch’ei sto esser …“, marmugna signur Kammer.

Logo sesanfla cun Carli giun luvratori. „Quei vegn a dar in grondius aquari!“, lauda Logo la lavur e tucca ils cantuns ch’ein ligiai cun chit. „Avon che nus savein finir nossa lavur sto il chit schigiar“, declara Carli. „E ti, has ti buca udiu ier sera ramurs ni caneras pli curiosas neu dalla casa da tes vischins?“ Il ‘na’ ei vegnius sc’in cametg, per Logo bunamein memia spert. „Ei Tiu bab staus cheu traso cun tei? Eis el buca ius naven denteren per in mument?“ „Na, nus essan stai cheu ensemen naven da ca. mesa las otg tochen vargau las diesch.“
„Mo vegni en!“, aud’ins la vusch dalla giuvnetta. Logo arva igl esch ed entra. Yvonne sesa davos ina meisa ch’ei encunter la preit. Sin quella sesanfla ina maschina da cuser. Yvonne semeina, leva en pei e salida Logo. „Ti has era cusiu ier sera cheu?“ „Gie. Aunc duas treis cusadiras e la rassa ei finida“, di ella e tegn ad ault il bategl. Logo admira la biala rassa e di mussond viers la maschina da cuser. „Sas ti aunc cuser cun quella maschina vegliandra?“ „Secapescha, mo ston ins traso dar adatg ch’ella cusi buca anavos.“ Era Yvonne para dad esser empau nervusa. „Ti has franc era udiu nuot pli special ier sera? La stanza schai gie buca dalla vart dils vischins.“ Yvonne scrola il tgau. „Jeu erel aschi profundada en mia lavur ch’il bab ha stuiu clamar mei zacontas gadas avon che jeu audi. Jeu crei che quei seigi stau entuorn in quart vargau las diesch.“

„Dunna Kammer, Vus essas stada a far gimnastica ier sera?“ „Gie, sche Vus leis, sai jeu cumprovar quei. Jeu hai quitordisch perdetgas!“ Ella ri empau da quei fasierli. El leva atgnamein ch’ei tuni sc’ina sgnocca. „Gie, gie, secapescha quei ei gleiti controllau. Cu essas Vus vegnida a casa?“ „Entuorn las endisch.“
„Schia, essas ussa cuntents?“, damonda signur Kammer igl inspectur che vegn ord cuschina cun sia dunna. „Na, signur Kammer, a mi ei curdau si enzatgei che lai supponer che Vus tuts ditgies buca la verdad.“ Tuts ein perplexs.
Daco suspecta Logo la famiglia Kammer?